Source: https://www.jogiforum.hu/hirek/41329
Timestamp: 2020-06-04 18:54:35+00:00

Document:
Még mindig nem biztosított az új bírák legitimitása Lengyelországban - Továbbra sincs előrelépés az igazságügyi reform körüli vitában | hírek | Jogi Fórum ﻿
A lengyel alkotmánybíróság múlt szerdán felfüggesztette a legfelsőbb bíróság másnapra tervezett, az újonnan választott bírák legitimitásával foglalkozó ülését, mely új fejezetet nyitott volna az igazságügyi reform körüli vitában. Az Európai Bizottság az Európai Bírósághoz fordult a lengyel bíróságokat érintő törvénymódosítás miatt.
Az alkotmánybírósági eljárás elindítása az ennek tárgyával összefüggő, más szerveknél folytatott eljárások felfüggesztését eredményezi a törvény szerint - közölte a taláros testület.
Az alkotmánybíróság a törvények alkotmányosságával foglalkozik, a legfelsőbb bíróság pedig a legmagasabb fellebbezési törvényszéknek számít, vagyis konkrét perekben ítélkezik, de döntései hatással vannak a lengyel jogrendre.
Az alkotmánybíróság elnöke, Julia Przylebska által jegyzett döntés azután született, hogy Elzbieta Witek, a lengyel alsóház (szejm) elnöke szerdán azt kérte az alkotmánybíróságtól: döntse el azt a hatásköri vitát, amely a legfelsőbb bíróság és a szejm között áll fenn. A szejm ugyanis az utóbbi években jóváhagyta a bíróságokról szóló új jogszabályokat, melyek alapján az alsóházban megválasztják a lengyel országos igazságszolgáltatási tanács (KRS) bíró tagjait.
Witek indítványa arra vonatkozik, hogy Malgorzata Gersdorf, a legfelsőbb bíróság elnöke csütörtökre egy olyan tárgyalást tűzött napirendre, melyen a törvényszék régi - az előző kormányok idején kinevezett - bírái eldöntenék, hogy az új - a Jog és Igazságosság (PiS) párt kormányzása alatt kinevezett - legfelsőbb bírósági tagok a lengyel alkotmány és az európai jog alapján ítélkezhetnek-e a legfelsőbb bíróság elé jutó ügyekben, vagyis valójában bíráknak tekinthetők-e.
A legfelsőbb bíróság egyik - régi bírákból álló - kamarája decemberben az Európai Unió Bírósága novemberi döntésére hivatkozva úgy ítélte meg: a bírójelölteket véleményező jelenlegi KRS nem független más hatalmi ágaktól.
Január elején viszont az új bírákból is álló másik legfelsőbb bírósági kamara úgy találta: az államfő által kinevezett bírák legitimitását nem lehet kétségbe vonni. Hasonló döntést hozott korábban a lengyel legfelsőbb közigazgatási bíróság is.
A KRS függetlenségét illetően az alkotmánybíróság már tavaly márciusban az alaptörvénnyel összhangban lévőnek találta azt, hogy a KRS bíró tagjait a szejm választja, nem pedig bírói szervezetek, mint eddig.
A legfelsőbb bíróság szóvivője szerdán közölte: mindenképpen megtartják a csütörtökre tervezett tárgyalást. Úgy foglalt állást, hogy a szejm és a legfelsőbb bíróság között nem áll fenn hatásköri vita, az ülést ezért nem kell elnapolni.
A PiS-többségű szejm decemberben módosította a bíróságokról szóló törvényeket, többek között megszavazta, hogy fegyelmi büntetéssel kell sújtani azokat a bírákat, akik kétségbe vonják újonnan kinevezett bíró kollégáik legitimitását. Ezeket a törvénymódosításokat azonban az ellenzéki többségű szenátus (felsőház) elvetette.
A legfelsőbb bírósági határozatot röviddel azelőtt adták ki csütörtökön, hogy a lengyel parlament alsóháza ismét megszavazta az új bírák legitimitását védő törvénymódosításokat, amelyeket az ellenzéki többségű felsőház a bírói függetlenségre hivatkozva egy héttel korábban elvetett, és amelyeket több európai szerv is bírált.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság